
CONSILIUL LOCAL AL MUNICIPIULUI TIMIȘOARA

                               DIRECȚIA DE ASISTENȚĂ SOCIALĂ A MUNICIPIULUI TIMIȘOARA

   ”În slujba oamenilor”

Nr. 551/12.01.2021
RAPORT DE SPECIALITATE

privind aprobarea modalității de acordare a gratuității la transportul urban cu mijloace de transport în comun de suprafață, conform Legii nr. 448/2006 privind protecția și promovarea drepturilor persoanelor cu handicap, republicată, modificată și completată
În conformitate cu prevederile art. 23 alin. (1) din Legea nr. 448/2006 privind protecția și promovarea drepturilor persoanelor cu handicap, ”Persoanele cu handicap grav și accentuat beneficază de gratuitate pe toate liniile la transportul urban cu mijloacele de transport în comun de suprafață și cu metroul”.
Alin. (2) al art. 23 din Legea nr. 448/2006 precizează: ”Beneficiază de prevederile alin. (1) și următoarele persoane:

a) Însoțitorii persoanelor cu handicap grav, în prezența acestora;

b) Însoțitorii copiilor cu handicap accentuat, în prezența acestora;

c) Însoțitorii adulților cu handicap auditiv și mintal accentuat, în prezența acestora, pe baza anchetei sociale realizate de către asistentul social din cadrul compartimentului specializat al primăriei în a cărei rază teritorială își are domiciliul sau reședința persoana cu handicap;

d) Asistenții personali ai persoanelor cu handicap grav;

e) Asistenții personali profesioniști ai persoanelor cu handicap grav sau accentuat”.


Potrivit art. 23, alin. (3) din legea mai sus menționată, ”Legitimația pentru transportul urban cu mijloace de transport în comun de suprafață este valabilă pe întregul teritoriu al țării, fiind recunoscută de toate regiile de transport local, și este eliberată de către Direcțiile Generale de Asistență Socială și Protecția Copilului, costurile fiind suportate din bugetele județelor, respectiv ale sectoarelor municipiului București.” În acest sens, președintele Autorității Naționale pentru Persoanele cu Handicap a emis Ordinul nr. 62/2007 din 23.04.2007 pentru aprobarea Instrucțiunilor privind legitimația pentru transportul urban cu mijloace de transport în comun de suprafață pentru persoanele cu handicap și modelul acesteia.


În conformitate cu prevederile art. 23 alin. (4) și (5) din Legea nr. 448/2006 privind protecția și promovarea drepturilor persoanelor cu handicap, ”Sumele aferente dreptului prevăzut la alin. (1) și (2) se asigură din bugetele locale”, și ”Modalitatea de acordare a gratuității și cuantumul acesteia se stabilesc prin hotărâre a consiliilor locale”.


Tariful stabilit pentru decontarea gratuității transportului urban cu mijloace de transport în comun de suprafață, este de 93 de lei, aprobat prin Hotărârea Consiliului Local al Municipiului Timișoara nr. 243/20.12.2016.

Se stabilește ca modalitate de acordare a gratuității la transportul urban cu mijloace de transport în comun de suprafață, sub forma unei plăți lunare pentru un număr mediu de 401 beneficiari ai transportului urban gratuit cu mijloace de transport în comun de suprafață, la tariful de 93 de lei la nivelul unui abonament general pentru 30 de zile.


Anexăm prezentului Raport de specialitate, copia adresei nr. 497/08.01.2021 a Societății de Transport Public Timișoara S.A., prin care se comunică numărul de persoane care vor beneficia în anul 2021 de legitimații valabile pentru transportul urban gratuit și tariful lunar/persoană.


Având în vedere cele menționate mai sus, precum și prevederile alin. (2) al art. 23 din Legea nr. 448/2006, în baza Legii nr. 215/2001 privind administrația publică locală,

PROPUNEM:

1. Aprobarea plății lunare pentru un număr de 401 beneficiari ai transportului urban gratuit cu mijloace de transport în comun de suprafață.
2. Beneficiarii gratuității pe toate liniile la transportul urban cu mijloace de transport în comun de suprafață sunt persoanele cu handicap grav și accentuat, asistenții personali ai persoanlor cu handicap grav, asistenții personali profesionisti ai persoanelor cu handicap grav sau accentuat, însoțitorul persoanei cu handicap grav în prezența acesteia, însoțitorul minorului cu handicap accentuat în prezența acestuia, însoțitorul adultului cu handicap auditiv și mintal accentuat.

3. Plata lunară a contravalorii transportului urban gratuit cu mijloacele de transport în comun de suprafață se efectuează de către Direcția de Asistență Socială a Municipiului Timișoara la un tarif de 93 de lei/persoană, reprezentând contravaloarea abonamentului general pe 30 de zile, de la Cap. 68.02 – Asigurări și asistență socială, Subcapitolul 68.02.05.02. – Asistență socială în caz de invaliditate, în valoare de 37.293 lei/lună, suma totală pentru anul 2021 fiind în valoare de 447.516 lei.

4. Decontarea contravalorii transportului urban gratuit cu mijloacele de transport în comun de suprafață, pentru persoanele beneficiare mai sus menționate, se face pe baza facturii emise de Societatea de Transport Public Timișoara, până în data de 5 a lunii curente pentru luna precedentă.

5. Persoanele menționate la pct. 2 vor circula gratuit pe baza legitimației eliberate de Direcția Generală de Asistență Socială și Protecția Copilului Timiș, nominală, netransmisibilă și valabilă pe perioada de valabilitate a documentului de încadrare în grad de handicap și a Cărții de identitate sau pe baza cardului eliberat de Societatea de Transport Timișoara.

